寄和叔
作者：李正民
朝代：宋

paragraphs: 蹤迹飄然寄海隅，往來寧復論親疏。
風烟冷落漁樵市，鐘磬蕭條釋梵居。
卜築擬爲常侍賦，干時休奉子公書。
泰亨乃見能連茹，剝極安知不得輿。
蹭蹬且同棲櫪馬，噞喁真類失波魚。
男兒所患無能爾，窮達終應有命與。
戰伐干戈誅猰貐，急難兄弟困雝渠。
敢忘越石思梟虜，終學陶潛自荷鋤。
婢膝奴顔焉敢比，蠟言梔貌亦羞予。
嵇康豈肯爲尸祝，楊意何能薦子虛。
流落丹心徒許國，衰遲華髪漸盈梳。
勿驚歲晚多懷感，處順安排樂有餘。